Komisijos reglamentas (EB) Nr. 1660/2001
2001 m. rugpjūčio 16 d.
iš dalies keičiantis Reglamentą (EB) Nr. 1623/2000, nustatantį išsamias Tarybos reglamento (EB) Nr. 1493/1999 dėl bendro vyno rinkos organizavimo įgyvendinimo taisykles, susijusias su rinkos mechanizmais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo [1] su paskutiniais pakeitimais, padarytais Reglamentu (EB) Nr. 2826/2000 [2], ypač į jo 33 ir 36 straipsnius,
kadangi:
(1) 2000 m. liepos 25 d. Komisijos reglamento (EB) Nr. 1623/2000, nustatančio išsamias Tarybos reglamento (EB) Nr.1493/1999 dėl bendro vyno rinkos organizavimo įgyvendinimo taisykles, susijusias su rinkos mechanizmais [3], su paskutiniais pakeitimais, padarytais Reglamentu (EB) Nr. 1282/2001 [4], 58 straipsnis nustato taisykles dėl likusio kiekio, kurį gamintojai įsipareigojo pristatyti. Atsižvelgiant į sukauptą patirtį, galutinis terminas turėtų būti atidėtas.
(2) Reglamento (EB) Nr. 1623/2000 63 straipsnis numato įvesti geriamojo alkoholio distiliavimo iš vyno pagalbos schemą. Ta schema pirmą kartą buvo įvesta 2000/2001 vyno metais. Atsižvelgiant į patirtį, įgytą per pirmuosius taikymo metus, reikalingi pakeitimai. Būtent - distiliavimas turėtų būti pradedamas vėliau, o pagaminto vyno kiekio, kurį vyno gamintojai gali patiekti distiliuoti, procentinė dalis turėtų būti mažesnė. Be to, turi būti nustatytas galutinis distiliavimo terminas.
(3) Reglamento (EB) Nr. 1623/2000 86-102 straipsniai nustato išsamias intervencinėse agentūrose laikomo alkoholio realizavimo taisykles. Turėtų būti ištaisytos tam tikros esminės klaidos, visų pirma pakoreguota suma, mokama už mėginius, o bioetanolio turintiems produktams, kuriuos reikia rektifikuoti, turėtų būti taikomas toks pat leistinas nukrypimas, koks taikomas naujo pramoninio naudojimo atvejais.
(4) Vyno vadybos komitetas per pirmininko nustatytą laiką nepateikė savo nuomonės,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1623/2000 iš dalies keičiamas taip:
1) 58 straipsnio pirmoji pastraipa pakeičiama taip:
"Gamintojai, kurie turi laikytis bent vieno šio reglamento 45 arba 52 straipsniuose nurodytų įpareigojimų ir kurie pristatė ne mažiau kaip 90 % produkto kiekio, kurį jie turi pristatyti iki einamųjų vyno metų liepos 15 d., gali savo įpareigojimą atlikti pristatydami likusią dalį iki kompetentingos šalies institucijos nurodytos datos, tačiau ji turi būti ne vėliau ateinančių vyno metų liepos 31 d."
2) 63 straipsnis iš dalies keičiamas taip:
a) 1 ir 2 dalys pakeičiamos taip:
"1. Stalo vyno ir vyno, tinkamo stalo vyno gamybai, distiliavimas, kaip nurodyta Reglamento (EB) Nr. 1493/1999 29 straipsnyje, prasideda kiekvienų vyno metų spalio 16 d.
2. Stalo vyno ir vyno, tinkamo stalo vynui gaminti, kiekis, kurį galėjo distiliuoti visi gamintojai, ribojamas iki 30 % didžiausio tokio pagaminto vyno kiekio, deklaruoto per pastaruosius trejus metus, įskaitant einamuosius metus, jei produkcija jau deklaruota. Jei taikomas minėtas procentas, pagaminto stalo vyno kiekis bus tas, kuris nurodytas pagamintų kiekių deklaracijos stulpelyje, kurio antraštė "stalo vynai" kaip nurodyta Reglamento (EB) Nr. 1493/1999 18 straipsnio 1 dalyje."
b) kitas paragrafas papildomas šia dalimi:
"10. Vynas, pristatytas į distiliavimo gamyklą, turi būti distiliuotas ne vėliau kaip iki kitų vyno metų rugsėjo 30 d."
3) 86 straipsnio pirmoji pastraipa pakeičiama taip:
"Komisija, vadovaudamasi Reglamento (EB) Nr. 1493/1999 75 straipsnyje nustatyta tvarka, kas ketvirtį skelbia keletą konkursų, kiekvienam konkurse siūlant mažiausiai 50000 hektolitrų vyno alkoholio, o iš viso ketvirčiui - ne daugiau kaip 600000 hektolitrų alkoholio, kurio koncentracija 100 tūrio proc., eksportui į kai kurias trečiąsias šalis galutiniam panaudojimui tik į variklių degalų sektorių."
4) 91 straipsnio 12 dalis keičiama šiuo tekstu:
"12. Intervencinė agentūra grąžina eksporto užstatą už alkoholio kiekį gavusi įrodymą, kad šis alkoholis eksportuotas per nustatytą terminą. Neatsižvelgiant į Reglamento (EEB) Nr. 2220/85 23 straipsnį, išskyrus force majeure atvejus, tais atvejais, kai viršijami eksporto terminai, iš eksporto užstato, kurį sudaro 3 eurai už vieną hektolitrą alkoholio, kurio koncentracija 100 tūrio proc., išskaitoma:
a) 15 % visais atvejais;
b) 0,33 % sumos, likusios išskaičius 15 %, už kiekvieną dieną pasibaigus eksporto terminui."
5) 95 straipsnio 2 dalies antroji ir trečioji pastraipos keičiamos šiuo tekstu:
"Šis draudimas netaikomas cisternose esančiam alkoholiui, kuris nenurodytas skelbime apie konkursą arba viešąjį pardavimą skelbimuose ir nenurodytas Komisijos sprendime, kuris minimas šio reglamento 83-89 straipsniuose.
Dėl logistinių priežasčių intervencinės agentūros, turinčios cisternas su alkoholiu, nurodytu valstybių narių atsiųstuose pranešimuose pagal 1 dalį, gali pakeisti alkoholį kitu tos pačios rūšies alkoholiu arba sumaišyti su kitu alkoholiu, pristatytu į intervencinę agentūrą, kol išduodamas leidimas tokį alkoholį išvežti. Valstybių narių intervencinės agentūros praneša Komisijai, kad alkoholis buvo pakeistas."
6) 98 straipsnis iš dalies keičiamas taip:
a) 1 dalis pakeičiama taip:
"1. Nuo skelbimo apie konkursą paskelbimo iki galutinės pasiūlymų pateikimo dienos visos suinteresuotos šalys gali gauti siūlomo parduoti alkoholio mėginius, sumokėjusios po 10 eurų už litrą alkoholio. Mėginių kiekis, pateikiamas kiekvienai suinteresuotai šaliai, neturi viršyti penkių litrų iš vienos cisternos. Realizavimui pagal III poskirsnį mėginį už tą pačią kainą galima įsigyti per trisdešimt dienų nuo skelbimo apie viešąjį pardavimą pasirodymo."
b) 2 dalis pakeičiama taip:
"2. Pasibaigus pasiūlymų priėmimo terminui arba po 30 dienų nuo skelbimo apie viešąjį pardavimą pasirodymo:
a) konkurso dalyvis arba patvirtinta įmonė, nurodyta 92 straipsnyje, gali įsigyti sutartyje nurodyto alkoholio mėginių;
b) konkurso dalyviai, kuriems pagal 83 straipsnio 3 dalį siūlomas kitas alkoholis, gali įsigyti pakeitimui siūlomo alkoholio mėginių.
Tokių mėginių galima įsigyti intervencinėje agentūroje, sumokėjus po 10 eurų už litrą alkoholio, tačiau mėginys neturi viršyti penkių litrų iš vienos talpyklos."
7) 100 straipsnio 2 dalies c punktas pakeičiamas taip:
"c) jei tai alkoholis, pagal sutartį skirtas naujam pramoniniam naudojimui, o vykdant viešąjį pardavimą - naudoti Bendrijoje kaip bioetanolį variklių degalų sektoriuje, kuris turi būti rektifikuotas prieš jo numatytą galutinį panaudojimą, laikoma, kad išvežtas alkoholis panaudotas nurodytam tikslui, kai bent 90 % viso konkurso arba viešojo pirkimo tvarka išvežto alkoholio kiekio sunaudojama tam tikslui; konkurso laimėtojas arba patvirtinta įmonė, kuri sutarė dėl alkoholio pirkimo, informuoja Komisiją ir intervencinę agentūrą apie rektifikuotų produktų kiekį, paskirties vietą ir panaudojimą. Tačiau alkoholio nuostoliai negali viršyti b punkte nurodytų ribų."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas taikomas nuo 2001 m. rugpjūčio 25 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. rugpjūčio 16 d.